‘Real Housewives’: Mel sê Renske is ’n ‘slang’ ná sy geheim verklapRenske is deur Mel as ŉ “slang” gebrandmerk in hierdie boodskap. (Foto: skermgreep) Die Real Housewives van Pretoria het in Donderdag se episode die Jakarandastad vir Zanzibar se strande verruil en hoewel die see kalm was, het dit nie lank geneem vir stormwaters om tussen dié vroue te woed nie. Renske, Mel, Kiki, Marié en Rhona het besluit om dié idilliese vakansiebestemming te besoek om “mekaar beter te leer ken”, maar dit wil voorkom dat party meer as ander gedeel het. Renske is deur Mel as ŉ “slang” gebrandmerk nadat sy aan die ander vroue verklap het dat haar mede-huisvrou liposuiging ondergaan het. Dié konfrontasie het boonop op ŉ boot in die middel van die oseaan plaasgevind kort nadat die vroue ŉ swembroek-modeparade voor mekaar gehou het. Mel het veral die koppe in haar luukse Louis Vuitton-swembroek laat draai, waarna Renske met verwysing na ŉ vorige gesprek tussen dié twee vroue gevra het waar Mel dan van haar “vetjies laat rondskuif het”. “Ek dink dis hoogs onvanpas om goed wat ek vir jou persoonlik gesê het voor almal uit te blaker,” het ŉ ontstelde Mel aan Renske gesê. Renske hou toe vol dat sy nie geweet het hoe privaat Mel oor dié brokkie inligting was nie, siende dat sy volgens haar dit al meer as een keer voor ander mense ook verklap het. Rhona, Marié en Kiki het hulle vinnig uit die voete gemaak en aan die ander kant van die boot gaan sit. Volgens Mel was dit nie die eerste keer dat Renske uit haar beurt gepraat het en iets persoonliks oorvertel het nie. “Jy’s dan mos eintlik ŉ ou slang?” het Mel aan ŉ geskokte Renske gesê. Mel voeg toe by dat sy aspris vir Renske oor haar operasie vertel het “om te sien wat sy daarmee op kamera sou doen”. Renske het verduidelik dat sy geen kwaadwillige bedoelings met haar opmerking gehad het nie, maar eerder in verwondering oor Mel se mooi lyf was en advies wou hê sou sy kies om eendag dieselfde prosedure te ondergaan. Sy het ook aangevoer dat Mel se strewe na perfeksie ŉ “masker” is en dat sy die “regte Mel” sal wil leer ken. Marié en Rhona, wat al lank vriendinne met Renske is, het besluit om in te gryp en verduidelik dat hoewel Renske soms per ongeluk goed laat glip, sy nooit slegte bedoelings daarmee het nie. (Foto: skermgreep) ŉ Tranerige Renske het Mel om verskoning gevra en die vroue het besluit om die drama met ŉ swem in die see af te spoel. “Sy’t baie sleg gevoel na die tyd en mens kan nie sulke trane aansit nie,” het ŉ kalmer Mel later aan die kameras gesê. “Ek het Renske baie jammer gekry want ek dink nie sy’t dadelik besef wat sy gedoen het nie, maar ek dink onbewustelik het sy tog presies geweet wat sy doen,” was TikTokker Kiki se reaksie op Renske se opmerkings. Mel en Rhona het ook vroeër in dié episode ŉ vinnige woordwisseling gehad omdat Rhona nie aan Mel se karspeletjie wou deelneem toe die vroue na die strand toe gery het nie. “Sy wil nooit aan ons aktiwiteite deelneem nie, so ek dink nie dis lelik van my om nie haar speletjies te speel nie,” het Rhona oor haar besluit gesê. Die Real Housewives van Pretoria is elke Donderdagaand om 20:00 op kykNET, DStv-kanaal 144, te sien. Dit word ook op DStv CatchUp uitgesaai.